Ma ‘is wakker en kan praat’ ná Centurion-aanval | Netwerk24
Deur Arisa Janse Van Rensburg en Jana Marx 12 Januarie 2020 13:30
Magda van Heerden Foto: Facebook
Die vrou van Centurion wat na bewering Donderdagaand deur haar eie seun aangeval is, is wakker en kan weer praat.
Magda van Heerden (49) is van hul huis in Pierre van Ryneveldpark in ’n kritieke toestand met ’n noodhelikopter na die Milpark-hospitaal in Johannesburg geneem.
Sy en haar man, Barnie van Heerden (54), se seun Ruan (18) is Vrydag in hegtenis geneem nadat hy na bewering sy ouers met ’n gholfstok en ’n mes aangeval het.
Stiaan Bekker, Barnie se vennoot by die Veritas Eksekuteurskamers in Ceturion, het Sondag aan Netwerk24 bevestig die egpaar sterk goed aan.
Carinda Habig, Ruan se laerskoolhoof aan die Rietvlei Akademie in Pretoria-Oos, het intussen mediabewerings ontken dat die skool op kinders met leerprobleme fokus.
“Ons is ’n privaat, Afrikaanse skool met ’n gewone sillabus. Ons klasse is net kleiner en ons fokus op individuele aandag,” sê Habig.
Ruan van Heerden (18) verskyn Maandag in die landdroshof in Pretoria nadat hy na bewering sy ouers met ’n mes en ’n gholfstok aangeval het. Foto: Facebook/Ruan van Heerden
Volgens haar het Ruan sy gr. 2 tot 7 jare by die skool se Rietvalleirand-kampus voltooi.
“Ek het nie meer kontak met Ruan of sy familie nie. Dit is wel ’n ongelooflike tragedie. Dit sal vir my goed wees om te weet dat mense bid vir Magda se herstel en bid vir die hele gesin. Daar is geen wenners in so ’n situasie nie,” sê Habig.
Ruan en nog ’n verdagte, ’n jong vrou, het na bewering met Van Heerden se motor van die toneel gevlug. Ruan is Vrydag sowat 600 km van sy ouerhuis in Aliwal-Noord in die Oos-Kaap deur die polisie voorgekeer, sê brig. Mathapelo Peters, Gautengse polisiewoordvoerder. Hy was glo in ’n Uber-huurmotor.
Van Heerden se voertuig is ’n paar uur ná die voorval verlate in Tembisa aan die Oos-Rand opgespoor.
Ruan sal volgens Peters Maandag in die landdroshof in Pretoria verskyn.
Peters sê die ondersoek na ’n tweede verdagte duur steeds voort en dat niemand nog in hegtenis geneem is nie.
Meer oor: Aanval | Centurion-Aanval | Misdaad | Centurion